钦定古今图书集成/理学汇编/经籍典/第090卷 > 《跋李寿翁遗墨》前人
## 钦定古今图书集成/理学汇编/经籍典/第090卷 > 《跋李寿翁遗墨》前人

侍郎李公玩心于《易》以没，其平居未尝深斥异教，而
间独深为上言：“天地变化，万物终始，君臣父子，夫妇
之道，性命之理，幽明之故，死生之说，尽备于《易》，不当
求之无父无君之言以伤俗化。”其言虽约，而功实倍
于韩子。至其平生大节，不惟进退险夷一无所憾，而
超然生死之际又如此，足以明吾道之有人，而信其
言之不妄矣。所谓“默而成之，不言而信”者，其公之谓
与！